Mašiansky balvan

Mašiansky balvan (0,01 ha) je chránená prírodná pamiatka 4. stupňa, vyhlásená v roku 1965. Chránené územie je výnimočný prípad zachovania riečnej terasy v podobe riečneho ostrova. Mnohé rieky na svojich náplavoch zanechali veľa kamenných ostrovov a ostrovčekov. Sú to zvyšky väčších skalných masívov, ktoré sa im postavili do cesty pri zarezávaní sa do okolitých svahov. Mašiansky balvan vznikol pravdepodobne ako riečny ostrov Váhu v pleistocéne – staršie obdobie štvrtohôr. Tento kamenný útvar má významnú estetickú a krajinotvornú hodnotu. Podobné skalné útvary sa nachádzajú aj v Liptovskom Hrádku, napríklad malé vápencové bralo pri rieke Belá, na ktorom bol postavený hrad. Základné informácie a zaujímavosti Skalný útvar Mašiansky balvan má tvar pretiahnutého ostrova v smere údolia. Rozprestiera sa na ploche 56 m2 a dosahuje výšku 20 m. Názov je odvodený od Maše, vysokej pece, ktorú postavili v miestnej časti Liptovskej Porúbky - Liptovská Maša. Spracúvala sa v nej železná ruda. Železo bolo veľmi kvalitné a v Liptovskom Hrádku z neho vyrábali pušky, karabíny a pištole. Balvan tvoria druhohorné a dolomitné vápence, na vrchole sú vážske štrky - zvyšok eróznej riečnej terasy. Zo západnej strany sa vytvoril malý sutinový kužeľ, po ktorom vedie prístupový chodník na vrchol. Na jeho vápencovom podloží rastú vzácne skalničky a iné chránené rastliny. Lokalita Mašiansky balvan sa nachádza na ľavom brehu Váhu medzi Liptovskou Porúbkou a Kráľovskou Lehotou v blízkosti železničnej trate. Nevedie k nemu žiadny značený turistický chodník, pamiatka je prístupná po lúčnej ceste. Zaujímavosti v okolí Múzeum baníctva a hutníctva Maša Liptovský Hrádok Hrad Liptovský Hrádok Hrádocké arborétum Svätojánska rozhľadňa Liptovský Ján Stanišovská jaskyňa Vodopád Šuštiačka Múzeum liptovskej dediny Pribylina Slovenské múzeum ochrany prírody a jaskyniarstva Externé odkazy Mašiansky balvan v Zozname osobitne chránených častí prírody SR Chránené územia, Štátna ochrana prírody Slovenskej republiky Zdroje JAVUREK, J. 2007. Mašiansky balvan. In: Slovensko. Dostupné online BIZUBOVÁ, M. 2008. Prírodné krásy Slovenska. Kamene. Bratislava: Vydavateľstvo DAJAMA, 2008. 119 s. ISBN 978-80-89226-48-1. Zoznam chránených území v okrese Liptovský Mikuláš. Dostupný online